
Аруан
Гуэлыр къэгъэщIэрэщIэж
Нарткъалэ и паркым ит гуэлыр ягъэкъабзэ. КПРФ-м Аруан щIыналъэм щиIэ къудамэм къызэригъэпэща щIыхьэхум езы коммунистхэмрэ абыхэм я унагъуэхэмрэ хэтащ.
Гуэлым и щытыкIэр иужьрей зэманым екIакIуэу хуежьати, ШкIахъуэ Тимур зи пашэ коммунист гупым ар я нэIэм щIагъэуващ, сыт щыгъуи кIэлъыплъыну.
«Iуэхум теухуауэ дэ зэгурыIуэныгъэ Нарткъалэ и администрацэм етщIылIащ икIи ди зэфIэкI етхьэлIэнущ сыт хуэдэ зэманми цIыху кIуапIэу щыта щIыпIэр къэгъэщIэрэщIэжыным», — жиIащ компартым и щIыналъэ къудамэм и япэ секретарь Къардэн Мурадин.
Гупым япэщIыкIэ гуэлым и хъуреягъыр кърагъэкъэбзэкIащ, удзыжьхэр къахащ, жыг къэуахэр къыпахыурэ Iуашащ. Иджы гуэл щIыIум тепхъа пластик птулъкIэхэр къытращыпыкIынурэ, лъащIэр ягъэкъэбзэнущ. КъищынэмыщIауэ, гуэлыр зэпэщ ящIмэ, абы амур бдзэжьей лIэужьыгъуэм щыщу 200 хаутIыпщхьэнущ, гуэл лъащIэр и кIэм нэсу ягъэкъэбзэн хуэдэу. Зы жэщ-махуэм къриубыдэу абыхэм псыщIагъ удзу езыхэм я хьэлъагъым хуэдиз яшх.
Ахэр хэсмэ, гуэлыр сыт щыгъуи къэбзэнущ, спорт зэхьэзэхуэхэр, щIыуэпсым теухуа дерсхэр щрагъэкIуэкIын хуэдэу. Ауэ щыхъукIэ, абдеж пэмыжыжьэу курыт школищ щытщ.
ЛЪОСТЭН Музэ.
Лэскэн
Дохутырхэр зэвгъэплъ!
КъБР-м Узыншагъэр хъумэнымкIэ и министерствэм Нарткъалэ сымаджэщым тыгъэ хуищIауэ щыта, шэрхъым тету кърашэкI медицинэ комплексымкIэ Лэскэн щIыналъэм щызэфIаха лэжьыгъэм цIыхухэр арэзы техъуащ.
Узыфэхэр къыщахутэ комплекс узэдам жылагъуэдэсу 260-рэ екIуэлIащ. Абыхэм зэрыжаIэмкIэ, Iуэхур псынщIэу икIи тыншу зэфIах. Комплексыр Лэскэн щIыналъэм жэпуэгъуэ мазэм нэсыху щыIэнущ. А пIалъэм къриубыдэу дохутырхэм жылэ псори къызэхакIухьынущ. ИтIанэ чэзур ялъысынущ Аруан районым хиубыдэ къуажэхэм. ЦIыхухэм я узыншагъэр къэзыпщытэнур щIыналъэ сымаджэщым и дохутырхэрщ.
Дудей Заремэ.
Тэрч
Гъэмахуэ зыгъэпсэхугъуэр еух
Тэрчыпс и Iуфэ нэхъ дахэхэм ящыщ зым Iут «Налмэс» гъэмахуэ лагерым тэмэму и лэжьыгъэр кърихьэлIащ.
ЗэблэкIыгъуитIу лэжьа лагерым сабий 300-м нэблагъэм зыщагъэпсэхуащ. Вожатэ нэхъыщхьэу щы-та ГъукIакъуэ Анжеликэ дызэрыщигъэгъуэзамкIэ, лагерыр зыхуеину псомкIи щыIэм я нэхъыфIу къызэрагъэпэщат. ЦIыкIухэм зыщагъэпскIащ Тэрч и псыгуэжыпIэхэм къатехъукIа гуэл щхъуантIэрыпсхэм, бассейным.
Зыгъэпсэхугъуэ махуэхэм я зы дэтхэнэри нэгузыужь IуэхухэмкIэ гъэнщIат, спорт зэхьэзэхуэхэр, гъэлъэгъуэныгъэхэр, джэгукIэ хьэлэмэтхэр, цIыкIухэм я акъылым зезыгъэужь зэпеуэхэр жыпIэми. Сабийхэм гукъинэж ящыхъун хуэдэу ирагъэкIуэкIащ «Сэлам гуапэ удох, гъэмахуэ», «Налмэс», «Псом нэхърэ нэхъ Iущ» зыфIаща зэхьэзэхуэхэр. КъимыдэкIэ, лагерым щекIуэкIащ экологиер хъумэным, лагерыр къабзэу зехьэным ехьэлIа Iуэхухэр, «Зэныбжьэгъугъэм и спорт зэпеуэхэр». Иужьрейм ипкъ иткIэ сабийхэм я зэфIэкI ягъэлъэгъуащ шахмат-шашкэ джэгухэмкIэ, стIолыщ-хьэ теннисымкIэ, псым есынымкIэ, атлетикэ псынщIэмкIэ. Бадзэуэгъуэмрэ шыщхьэуIумрэ зэпыту Тэрч щIы-налъэм щылэжьа «Налмэсым» щыIа сабийхэр зыхуеину псомкIи къызэгъэпэщыным, гъэмахуэр гукъинэжу ирахыным телэжьащ IэщIагъэлI 33-рэ. Мыбы зыщызыгъэпсэхуа дэтхэнэми игу къигъэкIыжын и гъунэжу гъэ еджэгъуэщIэм тохьэж.
Шэрэдж Дисэ.
